google/wiki40b huggingface dataset:
Christine Næss

Bakgrunn

Hun drev tidligere hovedsakelig med fotball, men har siden 2015 satset mest på friidrett.

2015

Næss vant 1500 meter under Askerlekene i 2015, og under Tjalvelekene vant hun 3000 meter og kom på annenplass på 800 meter, i J15-klassen.
I Junior-NM i friidrett 2015 på Byrkjelo ble hun slått ut i innledningsheatet på 800 meter, og på 1500 meter kom hun på sjetteplass i finalen, der hun løp på 4:43,12. Hun deltok på 2000 meter i J15-klassen i Ungdomsmesterskapet i friidrett 2015, og kom der på annenplass bak Camilla Ziesler.
I oktober deltok hun i NM i terrengløp 2016, der hun vant J15-klassen.

2016

Hun deltok på 1500 meter i Distriktskampen 2016 i Borås i Sverige, og løp der inn til annenplass i J19-klassen. Hun kom på sjetteplass på 1500 meter i seniorklassen under Norwegian Miles Club Indoor, og vant samme distanse i J16-klassen i Ungdomsmesterskapet i friidrett innendørs 2016, der hun satte ny personlig rekord på 4:38,19. I NM i friidrett innendørs 2016 (senior) kom hun på tredjeplass på 3000 meter og fjerdeplass på 1500 meter. Der satte hun personlig rekord på 3000 meter innendørs, med tiden 10:02,02.
Hun deltok i flere seniorstevner utendørs i 2016. Hun kom hun på fjerdeplass på 1500 meter under Norwegian Grand Prix-stevnet på Hamar, tredjeplass på 3000 meter i Tyrvinglekene og fjerdeplass på 1500 meter under Oslo Boysen Memorial. Under Oslo Boysen Memorial satte hun ny personlig rekord med 4:32,68. I Världsungdomsspelen 2016 kom hun på åttendeplass på 3000 meter i seniorklassen.
I Ungdoms-EM i friidrett 2016 i Tblisi løp hun på 10:00,52, som holdt til tiendeplass. I august deltok hun i Junior-NM i friidrett 2016, og fikk der to medaljer i U20-klassen. På 1500 meter kom hun på annenplass, bak Camilla Ziesler, og på 3000 meter kom hun på tredjeplass med ny personlig rekord på 9:45,17. Hun fikk bronse på 3000 meter i Nordisk juniormesterskap i friidrett 2016, der Stine Wangberg vant. I Ungdomsmesterskapet i friidrett 2016 i september fikk hun sølv på 800 meter og 3000 meter. 
I oktober deltok hun i NM i terrengløp 2016, lang løype, der hun tok bronse i juniorklassen. Hun vant gull både individuelt i Nordisk mesterskap i terrengløp 2016, der hun også vant lagkonkurransen sammen med Stine Wangberg og Marianne Roe, og i EM i terrengløp 2016 kom hun på 41.-plass.
Rigshospitalets kirke

Renovering

Etter en grundig renovering, ble kirken gjeninnviet i 2008. Det gamle alterbord i teglsten er sammen med prekestol og knefall, erstattet av mørkpatinert tombak. Bak selve alterbordet er montert en lysvegg, og taket er bestrødd med lysdioder som ligner stjerner. Sølvsmeden Claus Bjerring har utstyrt kirken med nytt sølvtøy med levende overflater. 
Overfor kirken er det innrettet et bederom, primært for muslimer.
Lorenzo Geyres (kommune)

Historie

Lorenzo Geyres ble grunnlagt i 21. mars 2013.

Regjeringen

Ordføreren (alcaldesa) i kommunen er Graciela Barrute (2015-2020) fra Partido Nacional.
25. mai

Navnedag

Ragna, Ragnar.
Samodivski

Samodivski (bulgarsk: Самодивски езера) er en liten gruppe fjellvann i Pirinfjellene sørvest i Bulgaria, og en del av den større gruppen Popovosjøene mellom fjelltoppene Dzjengal, Momin Dvor og Kralev Dvor. De ligger i en høyde på rundt 2 375 m, og har en størrelse som varierer fra 1 til 3,2 mål. Samodivskivannene blir regnet for å være de vakreste i Pirin, mellom høye fjell og med små bekker som renner mellom de og danner små fossefall. Ifølge sagnene møttes satyrer her om natten, og ifølge en annen legende var området hjemsted for den slaviske guden Perun.
Kystartilleri

Kystartilleri er en militær våpengren som historisk har hatt ansvaret for kanoner i faste installasjoner og i utgangspunktet disponert for beskytning av sjømål. Kystartilleriet har også inkludert undervannsforsvaret med minefelt og torpedobatterier, nærforsvarstropper, landgangsfartøyer, luftvern og til tider diverse missilbaserte våpen (eksempelvis Hellfire).

Historie

Siden 1990-tallet har kystartilleriet i de fleste land blitt gradvis bygget ned, da faste installasjoner har blitt veldig sårbare for presisjonsvåpen, samt at den tradisjonelle invasjonsfrykten har avtatt globalt. Kystartilleri har vært særlig utbredt i Norge, Sverige og Finland. Sverige holder på å avvikle sine kystfort, mens Norge og Finland fremdeles har anlegg i møllpose men de skal også avvikles.

Norge

Under okkupasjonen bygde tyskerne ut kystartillerianlegg, og høyeste antallet ble nådd høsten 1942 med 293 anlegg (72 fra marinen og 221 fra hæren) av sterkt varierende standard i Norge, i tillegg til 88 anlegg fra Lyngenfjorden og østover som hadde blitt demolert under tilbaketrekningen fra Finnmark. Kystartilleriet overtok 157 kanonbatterier med 589 kanoner og 15 torpedobatterier etter tyskerne, de siste av disse anleggene og materiellet ble tatt ut av bruk ved årtusenskiftet.
Den mest kjente trefningen mellom et kystfort og fiendtlige skip skjedde 9. april 1940 da krysseren «Blücher» ble senket i Drøbaksundet etter ildgivning fra Oscarsborg festning.
Kystartilleriet har pr. idag ingen aktive kystfort, torpedobatterier eller minefelt lenger, selv om noen ligger i «møllpose», og våpenarten i seg selv er nedlagt og tatt inn i Kysteskadren. I tillegg til torpedofort har Norge to typer kanonmateriell i «møllpose», hhv. 75 og 120mm tårnkanon, begge fra Bofors.
De europeiske studenters union

De europeiske studenters union (Engelsk: European Students' Union, ESU) er interesseorganisasjonen for studenter i Europa, hvorav de norske er representert gjennom Norsk studentorganisasjon (NSO).
Watts Needle

Watts Needle er et nåleforma fjell (1450 moh) ved sørvestenden av ryggen øst for Glenbreen i Read Mountains i Shackletonkjeda. Det ble fotografert fra luften av U.S. Navy i 1967 og ble kartlagt av British Antarctic Survey (BAS) fra 1968-71. I forbindelse med at steder i området ble navngitte etter geologer, ble det navngitt av United Kingdom Antarctic Place-Names Committee (UK-APC) i 1971 etter William Whitehead Watts (1860–1947), en britisk geolog som særlig arbeidet med prekambriske bergarter i England. Watts var også geologiprofessor ved Imperial College i London fra 1906-30.
Teflon

Teflon er DuPont-konsernets varemerke for polytetrafluoreten (PTFE), en fluorplast med fysiske egenskaper som gjør den veldig glatt (lav friksjon). Teflon ble oppfunnet 1938 av Roy J. Plunkett som da jobbet for DuPont. Kommersielle produkter kom i midten av 1940-tallet, men teflon ble allment kjent først fra 1950 og framover. PTFE framstilles og markedføres også av andre firmaer under navn som Dyneon™ PTFE (tidligere Hostaflon), Heydeflon, Ekafluvin, Fluon, Algoflon, Polyflon og Gore-Tex. Nyere Gore-Tex produkter bruker ikke en indre teflonfilm.
Viseverksted

Viseverksted er en betegnelse i hovedsak brukt om samlinger innafor det norske visemiljøet. Det dreier seg gjerne om en kombinasjon av kurs, seminarer, konserter og sosial aktivitet.
Begrepet «viseverksted» ble trolig brukt første gang da NRK 25. september 1965 lanserte programserien «Mine, dine og våre viser. Samtale i et viseverksted mellom Alf Prøysen og Arild Feldborg.» som gikk i radioen i et par år.
I 1971 tok Lars Hauge i bruk ordet på en ny måte da han i Harstad samlet 14 unge viseentusiastar under Festspillene i Nord-Norge. Dette skulle bli starten på det organiserte visemiljøet gjennom etablering av Nordnorsk Viseforum under viseverkstedet året etter.
Selskapet for Grimstad Bys Vel

Selskapet for Grimstad Bys Vel, også kalt Grimstad byselskap, er en ideell organisasjon som har som formål å gjøre Grimstad til en trivelig og grønn by.
Selskapet ble stiftet i 1922 av noen av byens beboere og støtter blant annet Ibsenhuset og Grimstad Bymuseum.
Byselskapet eier også mye av Grimstads skjærgård og har lagt øyene og holmene ut til friområder.
Valdres St. Johannes Broderforening

Valdres St. Johannes Broderforening er en broderforening i Den Norske Frimurerorden. Broderforeningen ble grunnlagt den 19. september 1997, og er underlagt St. Johanneslogen Den hvite Svane.
Redutt

Redutt er en betegnelse på en mindre lukket skanse med fremspringende vinkler eller firkantet skanse med skytestillinger på alle sider. En redutt fungerer som regel som en framskutt stilling i forbindelse med en hovedfestning. En redutt kan forveksles med en feltskanse siden de kunne være midlertidig anlagt som feltbefestninger både for slag, beleiring og som forsvar eller forstyrrende element. De var utenverk i prinsipp, men de var av og til hastig oppbygget og ment for en rekke roller som bunkeren i moderne tid.
Aaata

Utseende

En stor, matt, lyst brunlig praktbille med høyt hvelvet kropp. Pronotum er blekbrunt med en del uregelmessige, små, svarte knøler. Dekkvingene er blekbrune med et opphøyd, brunsvart nettmønster. Antennene er sterkt sagtakkede.

Levevis

Denne underfamilien lever særlig i tørre områder. De voksne billene finnes gjerne krypende på bakken.
I alle fall noen av artene er knyttet til tørketålende busker og trær i erteblomstfamilien.

Utbredelse

Arten er kjent fra Balutsjistan i Iran og Pakistan.
Sistanbekkenet

Sistanbekkenet er et endorheisk bekken som omfatter store deler av sørvestlige Afghanistan og sørøstlige Iran, og er et av de tørreste områdene i verden og et område utsatt for langvarig tørke. Dets nedslagsfelt er et system av elver som renner fra høylandet i Afghanistan og ut i ferskvannssjøer og myrer, og deretter til sin endelige destinasjon: Gowd-e Zereh, en senkning som utgjør en del av det store Sistanbekkenet. Helmand-elven drenerer bekkenets største tilsigsfelt, og er i hovedsak fylt av smeltevann fra fjellene i Hindu Kush, men andre elver bidrar også.

Økologisk betydning

Siden næringslivet i denne regionen er basert på jordbruk, er avlingene avhengig av snøsmelting og nedbør i høyfjellet for å kunne opprettholde Sistanbekkenets tilstand og våtmarker. Denne vannkilden varierer sterkt over tid og har derfor resultert i grunnleggende problemer for menneskelige bosettinger i området, først og fremst med tanke på overlevelse. En alvorlig tørke som begynte på begynnelsen av det 21. århundre og frem til 2005 hadde vart i seks år, fikk ekstreme konsekvenser for befolkningen.
Regionens økonomiske overlevelse er avhengig av produkter fra våtmarksområdet. For eksempel spiser bufe høyt gras, olje brukes til oppvarming og matlaging og råvarene for konstruksjoner og håndverk. Vanntilgjengelighet påvirker inntektene fra fiske og jakt, en inntektskilde. Som en følge av den ekstreme tørken har den lokale økonomien brutt sammen i tillegg til ødeleggelse av våtmarkens økologiske system, noe som videre har forårsaket skade på jordbruket i deltaet basert på Helmand-elvens irrigasjon.

Arkeologi

I mer enn 5 000 år har Sistanbekkenet vært bebodd av sofistikerte kulturer og er dermed stedet for noen viktige arkeologiske funn. Shahr-e Sukhteh («Den brente byen») bygd i 3100 f.Kr. i nærheten av en nå opptørket sideelv til Helmand-elven, ble forlatt ett tusen år senere, mest sannsynlig på grunn av klimaendringer som endret elvens forløp. Kang og Zaranj i Afghanistan var viktige kulturelle knutepunkter i middelalderen, og er nå dekket av sand. Her er tegn på historiske vanningsanlegg, blant annet kanaler, fortsatt synlige i Dasht-e Margoh- og Chakhansur-områdene, mens andre steder er kanalene fylt med silt og jordbruksområder begravd av skiftende sand. I dag er området tynt befolket.
Surya Siddhanta

Sūrya Siddhānta (devanagari: सूर्यसिद्धान्त) er en indisk tekst på sanskrit fra det 5. århundre. Teksten er en av de tidligste siddhanta, og beskriver astronomiske teorier, prinsipper og metoder. I hinduismen er den beskrevet som en kunnskap som solguden Surya ga til en Asura ved navn Maya. Asuraene var ifølge hinduismen demoner som hadde deres boliger i underverdenen, og de var fiendene til devaene, som var hinduenes guder.
Teksten omhandler ulike tidssykluser, årets lengde for guder og demoner, guden Brahmas dager og netter, den tidsperiode som er forløpt siden skapelsen, hvordan planetene beveger seg østover og deres sideriske omløp. Lengden til jordens diameter og sirkumferens er også oppgitt. Månens faser og fargene på den overskyggede delen av månen er omtalt, og teksten forklarer den astronomiske bakgrunn for at ukens dager er oppkalt etter solen, månen, etc. Teksten beskriver lover for himmellegemenes bevegelser og deres aktuelle posisjoner. Den beskriver den astronomiske beliggenheten til flere stjerner, beskriver de lunare nakshatras såvel som beregninger av solformørkelser, sommersolverv og vintersolverv.
I sitt verk Panchasiddhantika fra det 6. århundre sammenlignet forfatteren Varāhamihira teksten med fire andre astronomiske avhandlinger, nemlig Paitamaha Siddhanta, Paulisha Siddhanta, Romaka Siddhanta og Vasishta Siddhanta. Sitater av Surya Siddhanta forekommer også i verker av Aryabhata (476&nadash;550).
Surya Siddhanta har gjentatte ganger blitt sitert av indiske forfattere, og det er mye som tyder på at et tidligere verk med denne tittelen allerede eksisterte under den buddhistiske tidsalderen i det 3. århundre f.Kr. I en kommentar til Varāhamihiras verk fra 900-tallet, siterer Utpala seks vers fra Surya Siddhanta som ikke finnes i andre kjente og bevarte versjoner av teksten. Den versjonen som idag er bevart, daterer seg fra middelalderen og ble oversatt og utgitt på engelsk av Ebenezer Burgess i 1860.
Pistol

Pistol er en type skytevåpen som brukes i én hånd. Ordet brukes normalt spesifikt om våpen som bruker krutt som drivmiddel.
Våpen som går under denne betegnelsen er revolvere, semi-automatiske pistoler, full-automatiske pistoler, og enkeltskuddspistoler. Kanskje de mest kjente er John Moses Browning med sin Colt M1911 pistol, GLOCK med sine polymerpistoler samt Colt Single Action Army Revolveren (Colt Peacemaker).
Småkalibrede pistoler og revolvere i kaliber .22 Long Rifle bruker patroner med randtenning som er rimelige å fremstille. De er populære til øvelsesskyting og finnes også som vitenskapelig utformede konkurransevåpen.
Det produseres også rene konkurransevåpen i kaliber .32 S&W Long til bruk i det internasjonale grovpistolprogrammet.
Annus horribilis

Kofi Annan

FNs generalsekretær Kofi Annan brukte uttrykket i en tale 21. desember 2004 og sa: «There's no doubt that this has been a particularly difficult year, and I am relieved that this annus horribilis is coming to an end.» Kommentatorer mente at han tenkte på problemene med korrupsjon i Irak i programmet Olje for mat. At året skulle bli ytterligere forverret ved tsunamien i Asia, kunne han ikke vite da han sa det.
Narvik Boligbyggelag

Narvik Boligbyggelag ble startet 18. februar 1946 og opererer i Narvik i Nordland og nabokommunene.
Boligbyggelaget har ca. 2 000 medlemmer og forvalter 1 600 boliger i 95 borettslag, sameier og andre selskap.
Narvik Boligbyggelag er en del av Norske Boligbyggelags Landsforbund (NBBL).
Hardbass

Hardbass eller Hard Bass er en sjanger av elektronisk musikk fra Russland.
Hardbass stammer fra St. Petersburg i begynnelsen av 2000-tallet som en russisk variant av Hard house, og har siden spredt seg til blant annet Europa. Populære hardcore produsenter inkluderer Hard Bass School, Dj Blyatman, uamee, Gobnik McBlyat og XS Project.
Djerv (band)

Djerv er et norsk band som spiller en blanding av rock, heavy metal og black metal.
Bandet oppsto da Stonegard og Animal Alpha ble oppløst. Vokalist Agnete Kjølsrud og trommeslager Erlend Gjerde slo seg sammen for å starte på nytt. Med seg fikk de gitarist Stian Kårstad som også spiller i Trelldom.
Bandet ga ut debutalbumet Djerv 10. juni 2011, og reiste ut på europaturné samme høst.
Gerhard Schröder

Politisk karriere

27. oktober 1998, etter å ha vært ministerpresident i Niedersachsen siden 1990, ble han innsatt som tysk kansler. Schröder var den første sosialdemokratiske kansleren siden 1982 og man så på ham som begynnelsen på en ny tid. I forbindelse med «Agenda 2010», den økonomiske sparepakken, måtte han slite for å beholde velgerne sine. Den ble innført for å få fart på den tyske økonomien. Stor oppmerksomhet ble også rettet mot hans person da det ble klart at Schröder og finansminister Oskar Lafontaine ikke var samstemt og Lafontaine gikk av.
Schröder ble gjenvalgt ved de ordinære føderale valgene den 22. september 2002, takket være det gode valget hans regjeringspartner De grønne gjorde.
Schröder har også vært partiformann for SPD. Han etterfulgte Oskar Lafontaine som formann i mars 1999, og gikk av i 2004.

Forbundsdagsvalget 2005

Etter det negative resultatet av delstatsvalget i Nordrhein-Westfalen, der sosialdemokratene hadde regjert uavbrutt i nesten fire tiår, meddelte Schröder den 22. mai 2005 at han ønsket å få istand et nyvalg høsten 2005, til tross for at parlamentet ikke har mulighet til å oppløse seg selv. Etter voteringer og overprøving i domstolen ble nyvalget satt til 18. september 2005.
I Forbundsdagsvalget 2005 fikk han sterk konkurranse om kanslervervet fra Angela Merkel. Valgresultatet viste at SPD og De grønne tapte sitt flertall i forbundsdagen, samtidig som de borgerlige ikke heller hadde flertall. De etterfølgende dagene var preget av et politisk vakuum. Etter sonderinger mellom SPD og CDU ble disse enige om å danne en storkoalisjon, hvorpå Schröder meddelte at han trakk seg tilbake fra tysk politikk.

Utmerkelser

Schröder mottok i 2002 Den hvite ørns orden fra Polens president.
Eivør Pálsdóttir

Musikkarriere

Tolv år gammel reiste Eivør sammen med et færøysk kor til Italia. Som 13-åring var hun for første gang på færøysk fjernsyn og vant en nasjonal sangkonkurranse. Fra 1999 spilte hun sammen med rockebandet Clickhaze og i 2000 utga hun sitt første selvtitulerte musikkalbum, Eivør Pálsdóttir. Albumet er en blanding av eldre færøyske ballader, kun akkompagnert av gitar, og med tekster av færøyske diktere. Albumet avsluttes av to religiøse sanger som er sunget på dansk, men ellers er sangene på færøysk.
I 2001 vant hun sammen med Clickhaze Prix Føroya. Siden 2002 har hun studert jazz og klassisk sang i Reykjavík, mens Kristian Blak, den store lederen av den færøyske musikkscene, inviterte henne til å spille med bandet Yggdrasil, som utga et album med samme navn dette år. Etter at hun hadde utgitt sitt andre soloalbum, Krákan, ble hun nominert til Islands musikkpris, og ble valgt til den beste sangerinne og kunstner i 2003. Kristian Blaks opera Firra kom ut i 2004 med Eivør som solist. Hun synger også sammen med Færøyenes symfoniorkester.
Hennes tredje album, Eivør fra 2004, produserte hun sammen med den kanadiske musikeren Bill Bourne. Dette albumet førte til at hun ble igjen nominert til den islandske musikkpris, da i konkurranse med Björk, en konkurranse som hadde en gitt utgang. Derimot ble hun 9. februar 2005 kåret til «ársins føroying», årets færøying, for 2004, og da hun kom tilbake fra Island var det kanskje opp til 300 som holdt mottagelse i Norðragøta.
Sammen med Danmarks Radios Big Band utkom albumet Trøllabundin den 7. mars 2005. Etter suksess i Danmark i 2005 ble hun nominert i seks kategorier av tolv mulige for dansk pris for folkemusikk. Utdelingen skjedde den 11. mars 2006 i Tønder hvor hun ble valgt som årets ‘danske’ vokalist og hennes album Eivør fikk prisen årets danske visealbum. Det samme året opptrådte hun blant annet på Tønderfestivalen og i Tivoli.
Hun vant sangkonkurransen til Atlantic Music Awards på Færøyene med sangen «Grát ei» («Do Not Wheep» i den engelske versjon som utkom samtidig). Den 16. juli 2007 ble hun utnevnt til æreskunstner i Studenterforeningen.
Elaphrus riparius

Utbredelse

Elaphrus riparius finnes i hele Europa. Den finnes østover i Asia til Japan.

Utseende

Elaphrus riparius er mellom 6-8 millimeter lang. Hele billen er vanligvis grønn eller mer gul-grå, av og til bronsefarget og svakt metallisk. Dekkvingene har kun antydning til noen svake punktrekker. På dekkvingene finnes flere dype runde groper, slik som mange av sumpløpere har. Disse har en annen farge og skiller seg ut fra resten av dekkvingen.  Halsskjoldet (pronotum) har en fin og svak punktur.  Beina er grønnlige, men leggene (tibia) kan være litt lysere, rødlig eller brunlige.

Levevis

Elaphrus riparius finnes på fuktige og litt åpne og ikke så vegetasjonsrike sumpområder, langs vassdrag eller myrer.  Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Acasanga

Utseende

Middelsstore, kontrastrikt fargede trebukker. Artene etterligner giftige biller i familien rødvinger (Lycidae). Dekkvingene er noe utvidete bakover slik at dyret ser litt pæreformet ut ovenfra. Antennene er svarte og rundt to tredjedeler så lange som kroppen. Hode og pronotum er gule med et bredt, svart midtfelt, dekkvingene farget i svart og gult. Pronotum er trapesformet. Hver dekkvinge har tre opphøyde lengderibber som er mest tydelige bak, spissen er svart, for øvrig har de tegninger i rødgult og svart.

Utbredelse

Slekten er utbredt i Colombia, Ecuador og Peru.
«Draken Harald Hårfagre»

Et havgående norsk leidangsskip

Draken er en 25-sesse. Det vil si at skipet har 50 årer. Det trengs to mann ved hver åre, og skipet må ha et mannskap på minimum 100 personer. Det kan imidlertid seiles med et mannskap på mellom 12 og 14 personer.
«Draken Harald Hårfagre» er 35 m lang og 8 m bred, deplasement er 70 tonn. Skipet er bygget i eik, og har fått et 260 m² stort seil.
Skipet er det største vikingskipet som er bygget i moderne tid, men i vikingtiden ble det bygget mange skip av denne størrelsen. Da ville dette vært et ganske vanlig norsk leidangsskip. Gulatingsloven forteller at flere norske fylker måtte gå sammen om å stille 116 slike 25-sesser i den norske leidangsflåten.

Vikingskipenes sjødyktighet

Norrøne og utenlandske samtidskilder forteller at vikingskipene hadde helt unike sjøegenskaper. I vikingtiden ble disse skipene brukt til å seile over store avstander. Dette skulle tyde på at de historiske kildene taler sant. Likevel har ingen rekonstruksjoner til fulle klart å fange inn disse egenskapene.Dette kan skyldes at det av vikingtidens mange skip, bare er funnet noen få ødelagte gravskip og skipsvrak. Man er derfor avhengig av arkeologenes tolkninger når skipene skal settes sammen eller tegnes opp. Små variasjoner i skrogformen, kan ha svært stor betydning for de sjøegenskaper et skip får.

Norsk båtbyggertradisjon

Replika av vikingskip tar vanligvis utgangspunkt i tolkninger av det arkeologiske materialet. I byggingen av «Draken Harald Hårfagre» har man i stedet tatt utgangspunkt i en levende norsk båtbyggertradisjon som har røtter tilbake til vikingtiden. De fremste norske tradisjonsbåtbyggerne har vært med på prosjektet. Kunnskapen deres har vært supplert med arkeologisk materiale, norrøne litterære kilder, utenlandske samtidskilder, billedlige framstillinger, osv.